PSD a meritat să câștige, dreapta a meritat să piardă Aproape în toate sectoarele din Bucuresti PSD a strâns mai multe voturi decât USR și PNL luați împreună!

luni, 12 decembrie 2016, 10:15

Priviți Bucureștiul!

Rezultatele sunt un semn de exclamare care infirmă, a o mia oară, teoria că stânga e votată de publicul rural și neinformat.

Genul acesta de insultă e receptat ca un stigmat și mobilizează. Plus că ce înseamnă neinformat?

Cam toate sondajele puse în teren, alegeri după alegeri, arată că votanții de pe ambii versanți votează la fel de neinformat sau de informat față de propriile probleme.

În București, cu excepția sectoarelor 1 si 2, PSD a strâns mai mult decât PNL și USR la un loc! Și chiar în 1 și 2, diferența este minimă.

Azi noapte, France Presse punea aceeași placă a susținerii monolitice a PSD de către populația rurală, „într-o țară unde, în medie, un cetățean din patru e afectat de sărăcie”. Lucrurile sunt mai nuanțate:

Votanții urbani au fost mai mulți, cel puțin după primele calcule. Cifra semnificativă a sărăciei în România nu este de 25%, ci de 40%, pentru că aceasta este proporția populației care trăiește în risc de sărăcie și excluziune socială. Omul care e în risc știe că e în risc și acela se simte sărac.

Sărăcia resimțită nu cea îndeplinită în prezent este problema. Pentru că ea este oricând posibilă!

Sau, cum spune undeva Howard Jacobson: „Îmi iei viața în momentul în care îmi iei mijloacele prin care trăiesc”.

În toți anii când a fost la guvernare în aceste decenii, căci a fost!, câtă dinamică socială meritocratică și prosperitate a generat dreapta?

Atâta încât Ziarul Financiar scria deunăzi că „La 10 ani de la Uniunea Europeană, jumătate din România se încălzește la soba cu lemne”.

Dreapta a meritat să piardă.

PSD a meritat să câștige pentru că a referit, măcar în program, această îngrijorare teribilă de a nu putea ieși din spirala sărăciei.

Pe parcursul investigației Vitalaire, zi după zi, ziarul descoperea, cu situații concrete, ceea ce statistica arăta foarte clar.

Firma targetase bătrânii bolnavi și sărmani, pe care-i dăduse în judecată. Mii de oameni.

Garanții acestor vârstnici sunt reprezentați de copiii sau chiar de nepoții lor. Iar ei sunt, deseori, la fel de nevoiași, de temători și de lipsiți de mijloace ca și părinții și bunicii lor!

Sărăcia se transmite, este social ereditară și orice partid și orice Guvern care vor ignora problema vor continua să reașeze scaunele pe puntea Titanicului.

Nu poți evolua cu 2 oameni din 5 tremurând de teama zilei de mâine.

Deși câștigator, PSD stă și el sub spectrul realității care l-a readus la putere. Fără oameni pricepuți, realmente pricepuți și dedicați serviciului public, în numeroase domenii, el însuși va eșua.

Bomba socială nu e musai să explodeze.

Uneori, ea se manifestă prin lehamite.

Sursă foto: Hotnews.ro